Ди къуэш республикэхэм
IусыпхъэкIи мылъкукIи зыщIагъакъуэ
Адыгей. Республикэм щыпсэухэр егъэпIейтей Хабаровск крайм и цIыхухэм псыдзэм хэщIыныгъэшхуэ къазэрыхуихьам. Адыгейм КъуэкIыпIэ Жыжьэм щыпсэухэм Iусыпхъэ тонни 148-м щIигъу хуригъэшэнущ.
Псыдзэ зыщIэуа КъуэкIыпIэ Жыжьэ округым щыпсэухэм папщIэ Адыгейм и Iэтащхьэ ТхьэкIушынэ Аслъэнджэрий и жэрдэмкIэ республикэм щагъэхьэзыращ щIыналъэм и муниципальнэ куейхэм щызэхуахьэса Iусыпхъэ тонни 148-м щIигъу. «Дондуковский элеватор» ОАО-м ахэр вагонхэм щрагъэзэгъауэ гъущI гъуэгумкIэ хуашэнущ. КъищынэмыщIауэ, Адыгейм щыпсэухэм зэхуахьэсри, сом мелуани 2,5-рэ лей зытехьахэм я счетым ягъэхьащ.
Махуэшхуэ концерт
Абхъаз. Республикэм и Къэрал филармонием мэрем кIуам щекIуэкIащ Абхъазым ТекIуэныгъэ къызэрихьрэ илъэс 20 зэрырикъум, абы и ветеран-цIыхубзхэм ятеухуа махуэшхуэ концерт.
1992 — 1993 гъэхэм Абхъазым и щхьэхуитыныгъэм щIэзэуа адэхэм, щхьэгъусэхэмрэ дэлъхухэмрэ ящIыгъуу, я къарурэ гуащIэрэ емыблэжу ТекIуэныгъэм хущIэкъуу зауэм хэтащ цIыхубзхэри. Абы къыщагъэлъэгъуа лIыгъэмрэ хахуагъэмрэ папщIэ къэрал дамыгъэхэри къыхуагъэфэщащ. «Абхъазым и лIыхъужь» цIэр фIащащ цIыхубз 13-м, Леон и орденыр 53-м, «Хахуагъэм папщIэ» медалхэр 143-м иратащ.
Апсным и хуитыныгъэм зи псэр щIэзытахэм я фэеплъым пщIэ хуащIу дакъикъэкIэ щымащ концертым кърихьэлIа зауэм и ветеранхэмрэ абыхэм я бынхэмрэ, Президент Анкваб Александр, Премьер-министр Лакербая Леонид, Кавказым и бгырыс лъэпкъхэм я конфедерацэм и тхьэмадэ Щэныбэ Юрэ, филармонием щызэхуэсахэр.
УЭРДОКЪУЭ Женя.
